ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) มีทุนจดทะเบียน 900 ล้านบาท ทุนชำระแล้ว
801,986,200 บาท ปัจจุบันมีสัดส่วนผู้ถือหุ้นสัญชาติไทยร้อยละ 77
และผู้ถือหุ้นสัญชาติต่างด้าวร้อยละ 23 โดยไม่มีผู้ถือหุ้นรายใหญ่กลุ่มใดถือหุ้นเกินกว่าร้อยละ 10
บริษัทได้ดำเนินธุรกิจมากว่า 25 ปี
ประกอบธุรกิจหลักเป็นทั้งผู้ผลิตและจัดจำหน่ายสินค้าเฟอร์นิเจอร์สำเร็จรูป Knocked Down
ทั้งเฟอร์นิเจอร์สำนักงาน Moflex, SOHO, เฟอร์นิเจอร์บ้าน Klasse, Casabella และ Life
และเฟอร์นิเจอร์ครัว Modernform Kitchen
โดยจัดจำหน่ายทั้งภายในประเทศและต่างประเทศในอัตราส่วน 95 : 5 มีบริษัทย่อย 4 บริษัท
และบริษัทร่วม 2 บริษัท
ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลักและมีกลุ่มลูกค้าเป้าหมายเดียวกัน ได้แก่
บริษัท โมเดอร์นฟอร์ม ทาวเวอร์ จำกัด ให้เช่าพื้นที่สำนักงาน บริษัท เดคคอร์เมทัล จำกัด
ผลิตและจำหน่ายชั้นเหล็กวางสินค้า บริษัท พลาสติคและหีบห่อไทย จำกัด (มหาชน)
ผลิตชิ้นส่วนอุปกรณ์เฟอร์นิเจอร์ บริษัท โมเดอร์นฟอร์มเฮลท์แอนด์แคร์ จำกัด
เป็นบริษัทซึ่งเพิ่งจัดตั้งขึ้นใหม่เมื่อเดือนตุลาคม 2548 เพื่อผลิตและจำหน่ายสินค้า
อุปกรณ์เครื่องมือเครื่องใช้ซึ่งสินค้าคุณภาพ บริษัท เอ็มเอฟอีซี จำกัด (มหาชน) บริการให้คำปรึกษา
พัฒนา และวางระบบคอมพิวเตอร์และเครือข่ายงานเทคโนโลยีสารสนเทศ และ บริษัท
อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface
โดยมีอัตราส่วนเงินลงทุนในบริษัทย่อย และบริษัทร่วม คิดเป็นร้อยละ 25
ของสินทรัพย์รวมตามงบการเงินของบริษัท

บริษัทมีโรงงานผลิตสินค้าของบริษัทเองรวม 4 โรงงาน รวมพื้นที่ 48 ไร่ และมีพื้นที่ใช้สอยรวม
66,000ตารางเมตร เครื่องจักรรวม 25.4 เครื่อง ด้วยปริมาณการผลิตต่อปีร้อยละ 80
ของกำลังการผลิตเต็ม โดยใช้วัตถุดิบภายในประเทศต่อต่างประเทศในอัตราส่วนร้อยละ 80 : 20
ซึ่งเป็นวัตถุดิบที่หาง่ายจึงไม่มีปัจจัยความเสี่ยงทั้งด้านปริมาณ ราคาและผู้จำหน่ายวัตถุดิบแต่อย่างใด

บริษัทมีโชว์รูมแสดงสินค้าเพื่อจัดจำหน่ายผลิตภัณฑ์ของตนเองกว่า 12 แห่ง
โดยใช้นโยบายราคาเดียวกัน ทุกแห่ง และการขายผ่านโครงการ
ซึ่งมีสัดส่วนของยอดขายผ่านโครงการเพิ่มขึ้นเป็นร้อยละ 58 และร้อยละ 42
เป็นยอดขายผ่านโชว์รูม
และโดยที่บริษัทมิได้จำหน่ายสินค้าให้ลูกค้ารายใหญ่รายใดที่มียอดสั่งซื้อเกินกว่าร้อยละ 10
ของยอดจำหน่ายทั้งหมดของบริษัทจึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

สำหรับผลการดำเนินงานของบริษัท และบริษัทย่อยในปี 2548 มีรายได้รวม 3,157.12 ล้านบาท
เพิ่มขึ้นจากปี 2547 คิดเป็นร้อยละ 8.09 โดยมีรายได้จากการขาย 3,026 ล้านบาท
เพิ่มขึ้นจากปีก่อนร้อยละ 8.76
โดยเป็นรายได้ที่สูงขึ้นจากธุรกิจเฟอร์นิเจอร์ซึ่งมีอัตราการเติบโตร้อยละ 12.68
โดยมีต้นทุนขายและค่าใช้จ่ายในการขายและบริหารรวม 2,691.66 ล้านบาท
ทำให้มีกำไรรวมเป็นจำนวน 322.42 ล้านบาท เพิ่มขึ้นจากปีก่อนร้อยละ 15.34

ผลประกอบการเฉพาะส่วนของบริษัท โมเดอร์นฟอร์มกรุ๊ป จำกัด (มหาชน) มีรายได้จากการขาย
2,409 ล้านบาท เพิ่มขึ้นจากปีก่อนร้อยละ 12.68 เป็นยอดขายสูงสุดเท่าที่เคยทำมา
โดยเป็นรายได้หลักจากการขายเฟอร์นิเจอร์สำนักงานในอัตราร้อยละ 42
เฟอร์นิเจอร์บ้านและเฟอร์นิเจอร์ครัวอัตราร้อยละ 32
วัสดุอุปกรณ์เฟอร์นิเจอร์ตกแต่งและพรมแผ่นอัตราร้อยละ 22 และส่งออกร้อยละ 4
มีต้นทุนขายและค่าใช้จ่ายเป็นอัตราใกล้เคียงกับปีก่อน ทำให้มีผลกำไรเบื้องต้นเพิ่มสูงขึ้น
เป็นอัตราร้อยละ 37.28 มีผลกำไรจากการดำเนินงานของบริษัท 283.90 ล้านบาท
และมีผลกำไรจากส่วนแบ่งผลกำไรและขาดทุนของบริษัทย่อยและบริษัทร่วมทุกบริษัทรวมกันอีก 84
ล้านบาท รวมเป็นกำไรสุทธิสำหรับปี 322.43 ล้านบาท เพิ่มขึ้นจากปีก่อนคิดเป็นร้อยละ 15.34
และเป็นกำไรสูงสุดเท่าที่เคยทำมา เป็นกำไรสะสมที่ยังไม่ได้จัดสรร ณ สิ้นปี 591.64 ล้านบาท
และโดยที่บริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ
ดังนั้นคณะกรรมการจึงมีมติในการประชุมครั้งที่ 1/2549 เมื่อวันที่ 28 กุมภาพันธ์ 2549
ให้จ่ายเงินปันผลสำหรับผลประกอบการปี 2548 ในอัตราหุ้นละ 3.00 บาท
และนำเสนอให้ที่ประชุมใหญ่สามัญผู้ถือหุ้นอนุมัติในเดือนเมษายน 2549

ในปี 2547 ที่ประชุมใหญ่สามัญผู้ถือหุ้นของบริษัท ครั้งที่ 1/2547 เมื่อวันที่ 28 เมษายน 2547
ได้มีมติให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทจัดสรรให้แก่กรรมการและพนักงานของบริษัทและบริษัทย่อย(ESOP)
จำนวน 2,000,000 หน่วย ในราคาใช้สิทธิ 32 บาท ต่อ 1
หุ้นสามัญและให้ออกและเสนอขายใบสำคัญแสดงสิทธิที่จะซื้อหุ้นสามัญของบริษัทให้แก่ผู้ถือหุ้นเดิมจำนวน
8,000,000 หน่วย ในราคาใช้สิทธิ 40 บาท ต่อ 1 หุ้นสามัญ โดยใบสำคัญแสดงสิทธิทั้ง 2
ประเภท มีอายุ 3 ปี นับแต่วันที่ 1 ธันวาคม 2547
โดยผู้ถือใบสำคัญแสดงสิทธิสามารถใช้สิทธิได้ในวันทำการสุดท้ายของเดือนกุมภาพันธ์, พฤษภาคม,
สิงหาคม และพฤศจิกายน โดยเริ่มใช้สิทธิครั้งแรกได้ในวันที่ 28 กุมภาพันธ์ 2548
และครั้งสุดท้ายในวันที่ 30 พฤศจิกายน 2550
ในกรณีที่ผู้ถือใบสำคัญแสดงสิทธิไม่ใช้สิทธิตามใบสำคัญแสดงสิทธิที่จัดสรรให้ดังกล่าว
ซึ่งทำให้เหลือหุ้นสามัญจากการเพิ่มทุน
คณะกรรมการจะเป็นผู้พิจารณาจัดสรรหุ้นส่วนที่เหลือดังกล่าวไม่ว่าในคราวเดียวกันหรือหลายคราวให้แก่บุคคลในวงจำกัด
(Private Placement) รวมทั้งพิจารณากำหนดราคาเสนอขาย ระยะเวลาการจองซื้อ ขั้นตอน
และเงื่อนไขในการเสนอขายต่างๆ ตามที่เห็นสมควร